title: Decizia (UE) 2017/1247 a Consiliului din 11 iulie 2017 privind încheierea, în numele Uniunii, a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, cu excepția dispozițiilor referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți

text:
               12.7.2017

               RO

               Jurnalul Oficial al Uniunii Europene

               L 181/1

         DECIZIA (UE) 2017/1247 A CONSILIULUI
   din 11 iulie 2017
   privind încheierea, în numele Uniunii, a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, cu excepția dispozițiilor referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (6) litera (a) și cu articolul 218 alineatul (8) al doilea paragraf, precum și cu articolul 218 alineatul (7),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               La 22 ianuarie 2007, Consiliul a autorizat Comisia să deschidă negocierile cu Ucraina pentru încheierea unui nou acord între Uniunea Europeană și Ucraina care să înlocuiască Acordul de parteneriat și de cooperare (2).

               (2)

               Aceste negocieri s-au încheiat cu succes, iar Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, (denumit în continuare „acordul”) a fost parafat în 2012.

               (3)

               În conformitate cu Decizia 2014/295/UE a Consiliului (3), cu Decizia 2014/668/UE a Consiliului (4) și cu Decizia 2014/670/Euratom a Consiliului (5), acordul a fost semnat la Bruxelles la 21 martie 2014 și la Bruxelles la 27 iunie 2014, cu condiția încheierii sale la o dată ulterioară.

               (4)

               Prezenta decizie privește toate dispozițiile acordului cu excepția dispozițiilor articolului 17 care conțin obligații specifice referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți și care intră în domeniul de aplicare al titlului V din partea a treia a Tratatului privind funcționarea Uniunii Europene (TFUE). Scopul și conținutul acestor dispoziții este distinct și independent de scopul și conținutul celorlalte dispoziții ale acordului de instituire a unei asocieri între părți. În ceea ce privește articolul 17 din acord va fi adoptată o decizie separată în paralel cu prezenta decizie.

               (5)

               În temeiul articolului 218 alineatul (7) din Tratatul privind funcționarea Uniunii Europene, este necesar ca Consiliul să autorizeze Comisia să aprobe modificările la acord care urmează să fie adoptate de Comitetul de asociere în configurația sa comercială, în temeiul articolului 465 alineatul (4) din acord, astfel cum sunt propuse de Subcomitetul privind indicațiile geografice în temeiul articolului 211 din acord.

               (6)

               Este necesar să se definească procedurile relevante pentru protejarea indicațiilor geografice cărora li se acordă protecție în temeiul acordului.

               (7)

               Acordul nu ar trebui interpretat drept un acord care conferă drepturi sau impune obligații care pot fi invocate direct în fața instanțelor judecătorești ale Uniunii sau ale statelor membre.

               (8)

               Acordul ar trebui aprobat în numele Uniunii,

         ADOPTĂ PREZENTA DECIZIE:
   Articolul 1
   Se aprobă în numele Uniunii Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, împreună cu anexele și protocoalele la acordul respectiv (denumit în continuare „acordul”), cu excepția articolului 17 din acesta (6).
   Articolul 2
   Președintele Consiliului, în numele Uniunii, procedează la notificarea prevăzută la articolul 486 alineatul (2) din acord pentru a exprima consimțământul Uniunii de a-și asuma obligații în temeiul acordului (7).
   Articolul 3
   În sensul articolului 211 din acord, modificările aduse acordului prin deciziile Subcomitetului privind indicațiile geografice se aprobă de către Comisie în numele Uniunii. În cazul în care părțile interesate nu pot ajunge la un acord în urma obiecțiilor referitoare la o indicație geografică, Comisia adoptă o poziție în baza procedurii prevăzute la articolul 57 alineatul (2) din Regulamentul (UE) nr. 1151/2012 al Parlamentului European și al Consiliului (8).
   Articolul 4
   (1)   O denumire protejată în conformitate cu titlul IV capitolul 9 subsecțiunea 3 „Indicații geografice” din acord poate fi folosită de orice operator care comercializează produse agricole, produse alimentare, vinuri, vinuri aromatizate sau băuturi spirtoase care respectă specificațiile corespunzătoare.
   (2)   În conformitate cu articolul 207 din acord, statele membre și instituțiile Uniunii asigură respectarea protecției prevăzute la articolele 204-206 din acord, inclusiv la cererea unei părți interesate.
   Articolul 5
   Acordul nu poate fi interpretat în sensul în care conferă drepturi sau impune obligații care pot fi invocate direct în fața instanțelor judecătorești ale Uniunii sau ale statelor membre.
   Articolul 6
   Prezenta decizie intră în vigoare la data adoptării.

      Adoptată la Bruxelles, 11 iulie 2017.

            Pentru Consiliu

            Președintele

         T. TÕNISTE

      (1)  Aprobarea din 16 septembrie 2014 (nepublicată încă în Jurnalul Oficial).

      (2)  Acordul de parteneriat și cooperare dintre Comunitățile Europene și statele membre ale acestora și Ucraina (JO L 49, 19.2.1998, p. 3).

      (3)  Decizia 2014/295/UE a Consiliului din 17 martie 2014 privind semnarea, în numele Uniunii Europene, și aplicarea cu titlu provizoriu a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește preambulul, articolul 1 și titlurile I, II și VII (JO L 161, 29.5.2014, p. 1).

      (4)  Decizia 2014/668/UE a Consiliului din 23 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește titlul III (cu excepția dispozițiilor referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți) și titlurile IV, V, VI și VII din acord, precum și a anexelor și protocoalelor aferente (JO L 278, 20.9.2014, p. 1).

      (5)  Decizia 2014/670/Euratom a Consiliului din 23 iunie 2014 de aprobare a încheierii de către Comisia Europeană, în numele Comunității Europene a Energiei Atomice, a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (JO L 278, 20.9.2014, p. 8).

      (6)  Textul Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, a fost publicat în JO L 161, 29.5.2014, p. 3.

      (7)  Data intrării în vigoare a acordului se publică în Jurnalul Oficial al Uniunii Europene de către Secretariatul General al Consiliului.

      (8)  Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (JO L 343, 14.12.2012, p. 1).


title: Decizia Consiliului din 21 decembrie 1998 privind aplicarea provizorie a Acordului sub forma unui schimb de scrisori dintre Comunitatea Europeană și Republica Populară Chineză de modificare a Acordului dintre Comunitatea Economică Europeană și Republica Populară Chineză privind comerțul cu produse textile

text:
Anunţ juridic important

|

31999D0036

Jurnalul Oficial L 012 , 16/01/1999 p. 0027 - 0027 ediţie specială în limba cehă capitol 11 volum 30 p. 152  - 152 ediţie specială în limba estonă capitol 11 volum 30 p. 152  - 152 ediţie specială în limba maghiară capitol 11 volum 30 p. 152  - 152 ediţie specială în limba lituaniană capitol 11 volum 30 p. 152  - 152 LV.ES capitol 11 volum 30 p. 152  - 152 MT.ES capitol 11 volum 30 p. 152  - 152 PL.ES capitol 11 volum 30 p. 152  - 152 SK.ES capitol 11 volum 30 p. 152  - 152 ediţie specială în limba slovenă capitol 11 volum 30 p. 152  - 152

		19981221Decizia Consiliuluidin 21 decembrie 1998privind aplicarea provizorie a Acordului sub forma unui schimb de scrisori dintre Comunitatea Europeană și Republica Populară Chineză de modificare a Acordului dintre Comunitatea Economică Europeană și Republica Populară Chineză privind comerțul cu produse textile(1999/36/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 113, coroborat cu articolul 228 alineatul (2) prima teză,având în vedere propunerea Comisiei,întrucât Comisia a negociat în numele comunității un acord sub forma unui schimb de scrisori între Comunitatea Europeană și Republica Populară Chineză de modificare a Acordului dintre Comunitatea Economică Europeană și Republica Populară Chineză privind comerțul cu produse textile, astfel cum a fost modificat ultima dată prin acordurile parafate la 13 decembrie 1995;întrucât prezentul acord sub forma unui schimb de scrisori trebuie aplicat în mod provizoriu de la 1 ianuarie 1999 până la finalizarea procedurilor necesare pentru încheierea sa, sub rezerva aplicării provizorii reciproce a acordului de către Republica Populară Chineză,DECIDE:Articolul 1Acordul sub forma unui schimb de scrisori dintre Comunitatea Europeană și Republica Populară Chineză de modificare a Acordului dintre Comunitatea Economică Europeană și Republica Populară Chineză privind comerțul cu produse textile, astfel cum a fost modificat ultima dată prin acordurile parafate la 13 decembrie 1995, se aplică în mod provizoriu de la 1 ianuarie 1999 până la încheierea formală a acestuia și sub rezerva aplicării provizorii reciproce a acordului de către Republica Populară Chineză.Textul acordului se anexează la prezenta decizie.Articolul 2Prezenta decizie se publică în Jurnalul Oficial al Comunităților Europene.Adoptată la Bruxelles, 21 decembrie 1998.Pentru ConsiliuPreședinteleM. Bartenstein--------------------------------------------------


title: Decizia Comisiei din 17 ianuarie 2013 privind instituirea Grupului de experți al Comisiei Europene privind dreptul european al contractelor de asigurare

text:
               19.1.2013

               RO

               Jurnalul Oficial al Uniunii Europene

               C 16/6

         DECIZIA COMISIEI
   din 17 ianuarie 2013
   privind instituirea Grupului de experți al Comisiei Europene privind dreptul european al contractelor de asigurare
   2013/C 16/03
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               La data de 1 iulie 2010, Comisia a lansat o consultare referitoare la „Cartea verde privind opțiunile de politică în perspectiva unui drept european al contractelor pentru consumatori și întreprinderi” (1). O serie de părți interesate din sectorul asigurărilor, în special reprezentanți ai societăților de asigurări și intermediari de asigurări, au afirmat că diferențele în domeniul dreptului contractelor ridică obstacole în calea schimburilor comerciale transfrontaliere cu produse de asigurare.

               (2)

               În Rezoluția sa din 8 iunie 2011, Parlamentul European și-a reiterat apelul adresat anterior de a include contractele de asigurare în domeniul de aplicare al unui instrument opțional și și-a exprimat convingerea că un astfel de instrument ar putea fi util cu precădere pentru contractele de asigurare de mică anvergură, cerând totodată Comisiei să instituie un grup de experți special care să se ocupe de toate activitățile pregătitoare viitoare privind serviciile financiare, pentru a se asigura că orice instrument viitor ține seama de eventualele caracteristici specifice ale sectorului serviciilor financiare.

               (3)

               În urma „Cărții verzi privind opțiunile de politică în perspectiva unui drept european al contractelor pentru consumatori și întreprinderi”, Comisia a adoptat o propunere de regulament al Parlamentului European și al Consiliului privind un drept european comun în domeniul vânzărilor în data de 11 octombrie 2011. Domeniul de aplicare al propunerii privind un drept european comun în domeniul vânzărilor s-a limitat la contractele de vânzare de bunuri, la contractele de furnizare de conținut digital și la contractele de prestări de servicii conexe, deoarece bunurile reprezintă partea principală a schimburilor comerciale din interiorul UE, iar comerțul cu produse digitale are o importanță economică din ce în ce mai mare.

               (4)

               În data de 16 februarie 2012, Comisia a adoptat Cartea albă „O agendă pentru pensii adecvate, sigure și viabile” care a prezentat un pachet de inițiative ce au drept scop facilitarea dezvoltării economiilor suplimentare private pentru pensie. Măsura 19, care face parte din acest pachet, a anunțat că se va analiza de către Comisie necesitatea de a elimina obstacolele pe care le prezintă legislația contractelor pentru crearea și distribuirea de produse de asigurare de viață care au și funcție de economii/investiții, cu scopul de a facilita distribuția transfrontalieră a anumitor produse private de pensie.

               (5)

               Luând în considerare contribuțiile părților interesate la consultarea cu privire la „Cartea verde privind opțiunile de politică în perspectiva unui drept european al contractelor pentru consumatori și întreprinderi” și având în vedere Rezoluția Parlamentului European din 8 iunie 2011, Comisia consideră că situația din sectorul asigurărilor necesită o analiză detaliată, specifică. Comisia își propune, prin urmare, să analizeze dacă diferențele în materie de drept al contractelor de asigurare reprezintă obstacole în calea comerțului transfrontalier de produse de asigurare.

               (6)

               Recunoscând necesitatea de a lua în considerare caracteristicile specifice ale sectorului serviciilor financiare, Comisia consideră că este necesar să se instituie un grup de experți pentru a oferi asistență și a permite Comisiei să beneficieze de o experiență practică variată și de o serie largă de cunoștințe pentru analiza sa.

               (7)

               Grupul de experți analizează dacă diferențele dintre legislațiile în materie de contracte de asigurare ale statelor membre creează bariere în calea comerțului transfrontalier și, în caz afirmativ, în ce domenii specifice de asigurare, inclusiv anumite produse de asigurări de viață care ar putea servi drept pensii private, se întâmplă acest lucru. Grupul de experți întocmește un raport pe baza constatărilor sale.

               (8)

               Grupul de experți va fi alcătuit din reprezentanți ai părților interesate, printre care sectorul asigurărilor, principalii utilizatori de produse de asigurare și profesioniști cu experiență în întocmirea de contracte de asigurare. Grupul de experți poate, de asemenea, să includă experți care acționează în nume propriu, cum ar fi cadre universitare cu competențe specifice în domeniul dreptului contractelor și, în special, în domeniul dreptului contractelor de asigurare. Componența grupului de experți poate varia în funcție de sarcinile sale specifice.

               (9)

               Ar trebui stabilite reguli privind dezvăluirea de informații de către membrii grupului de experți.

               (10)

               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date,

         ADOPTĂ PREZENTA DECIZIE:
   Articolul 1
   Grupul de experți al Comisiei privind dreptul european al contractelor de asigurare
   Se instituie „Grupul de experți al Comisiei privind dreptul european al contractelor de asigurare”, denumit în continuare „grupul de experți”.
   Articolul 2
   Misiune
   (1)   Misiunea grupului de experți este de a efectua o analiză pentru a sprijini Comisia în eforturile sale de a verifica dacă diferențele dintre legislațiile în materie de contracte constituie un obstacol în calea comerțului transfrontalier cu produse de asigurare.
   (2)   În cazul în care grupul de experți constată că diferențele dintre legislațiile în materie de contracte ar putea constitui obstacole în calea comerțului transfrontalier cu produse de asigurare, acesta identifică sectoarele din domeniul asigurărilor susceptibile să fie afectate în mod deosebit de astfel de obstacole.
   (3)   Până la sfârșitul anului 2013, grupul de experți prezintă Comisiei un raport privind constatările sale.
   Articolul 3
   Consultare
   Comisia poate consulta grupul de experți în legătură cu orice chestiune referitoare la dreptul contractelor de asigurare și la aspecte relevante ale dreptului contractelor.
   Articolul 4
   Componență – numirea membrilor
   (1)   Grupul de experți este alcătuit din cel mult 20 de membri.
   (2)   Membrii pot fi persoane fizice numite cu titlu personal, persoane fizice care reprezintă un interes comun, cum ar fi interesul furnizorilor de asigurări, al utilizatorilor de asigurări sau al practicienilor dreptului, precum și organizații în domeniul asigurărilor, organizații ale utilizatorilor de asigurări și organizații ale avocaților.
   (3)   Membrii numiți cu titlu personal acționează independent și în interes public. Aceștia sunt numiți de directorul general al DG Justiție, din rândul specialiștilor ce au cunoștințe specifice în domeniile menționate la articolul 2 și la articolul 3 și care au răspuns unei cereri de candidaturi. Persoanele fizice care au fost numite pentru a reprezenta un interes comun nu reprezintă o parte interesată anume. Aceștia sunt numiți de directorul general al DG Justiție din rândul părților interesate care au competențe și un interes puternic în domeniile menționate la articolul 2, care doresc să contribuie la activitatea grupului de experți și care au răspuns unei cereri de candidaturi. Organizațiile își numesc reprezentanții. Membrii sunt numiți în funcție de disponibilitatea lor de a dedica timpul necesar pentru a contribui efectiv la deliberările grupului de experți.
   (4)   Membrii grupului de experți sunt numiți pentru un mandat fix de doi ani care se încheie la 24 de luni de la data adoptării prezentei decizii.
   (5)   Membrii care nu mai sunt în măsură să contribuie efectiv la deliberările grupului de experți, care demisionează sau care nu îndeplinesc condițiile prevăzute la alineatul (3) din prezentul articol sau la articolul 339 din Tratatul privind funcționarea Uniunii Europene pot fi înlocuiți pe perioada rămasă până la expirarea mandatului lor.
   (6)   Membrii numiți cu titlu personal semnează un document prin care se angajează să acționeze în interes public, precum și o declarație care atestă absența sau existența vreunui conflict de interese.
   (7)   Numele membrilor se publică în Registrul grupurilor de experți ai Comisiei și al altor entități similare („registrul”), precum și pe site-ul internet al DG Justiție.
   (8)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001 (2).
   Articolul 5
   Mod de funcționare
   (1)   Grupul de experți este prezidat de un reprezentant al Comisiei.
   (2)   Cu acordul serviciilor Comisiei, grupul poate înființa subgrupuri pentru a analiza aspecte specifice, pe baza unor termeni de referință stabiliți de grup. Aceste subgrupuri sunt desființate imediat după ce și-au îndeplinit mandatul.
   (3)   Reprezentantul Comisiei poate invita experți care nu sunt membri ai grupului de experți și care au competențe specifice în legătură cu un subiect de pe ordinea de zi să participe pe o bază ad hoc la lucrările grupului de experți sau ale subgrupului. În plus, reprezentantul Comisiei poate acorda statutul de observator unor persoane fizice, unor organizații, astfel cum sunt definite în regula numărul 8 alineatul (3) din regulile orizontale aplicabile grupurilor de experți și unor țări candidate (3).
   (4)   Membrii grupului de experți, precum și experții și observatorii invitați respectă obligațiile referitoare la secretul profesional prevăzute în tratate și în normele de punere în aplicare a acestora, precum și normele în materie de securitate ale Comisiei privind protecția informațiilor clasificate ale UE, prevăzute în anexa la Decizia 2001/844/CE, CECO, Euratom a Comisiei. Dacă aceste obligații nu sunt respectate, Comisia poate lua toate măsurile necesare.
   (5)   Grupul de experți și subgrupurile acestuia se reunesc în mod normal la sediile Comisiei. Comisia va asigura serviciile de secretariat. La reuniunile grupului de experți și ale subgrupurilor acestuia pot participa și alți funcționari ai Comisiei interesați de lucrări.
   (6)   Comisia publică documentele relevante privind activitățile grupului, cum ar fi ordinea de zi și procesele verbale, fie prin includerea acestora în registru, fie prin intermediul unui link, inclus în registru, către un site internet dedicat. Ar trebui prevăzute excepții de la publicare dacă divulgarea unui document este de natură să submineze protecția unui interes public sau privat, astfel cum este definit la articolul 4 din Regulamentul (CE) nr. 1049/2001. Toate rezultatele și drepturile aferente, inclusiv drepturile de autor și alte drepturi de proprietate intelectuală sau industrială, obținute în cadrul executării activităților grupului de experți sunt proprietatea exclusivă a Uniunii, care poate să le utilizeze, să le publice, să le cedeze sau să le transfere după cum consideră oportun, fără nicio limitare de ordin geografic sau de altă natură, cu excepția cazurilor în care drepturile de proprietate intelectuală sau industrială existau înainte de activitatea grupului de experți.
   Articolul 6
   Cheltuieli aferente reuniunilor
   (1)   Participanții la activitățile grupului nu sunt remunerați pentru serviciile prestate.
   (2)   Cheltuielile de deplasare și ședere ale participanților la activitățile grupului sunt rambursate de Comisie în conformitate cu dispozițiile în vigoare în cadrul Comisiei.
   (3)   Cheltuielile aferente reuniunilor sunt rambursate în limitele creditelor bugetare disponibile alocate în cadrul procedurii anuale de alocare a resurselor.
   Articolul 7
   Aplicabilitate
   Decizia se aplică pe o perioadă de 24 de luni de la data adoptării sale. Comisia decide cu privire la o eventuală prelungire înainte de această dată.

      Adoptată la Bruxelles, 17 ianuarie 2013.

            Pentru Comisie

         Viviane REDING

            Vicepreședinte

      (1)  COM(2010) 348 final, 1.7.2010.
   http://europa.eu/legislation_summaries/enterprise/business_environment/co0016_en.htm

      (2)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

      (3)  A se vedea: http://ec.europa.eu/transparency/regexpert/PDF/C_2010_EN.pdf


title: 2010/787/UE: Decizia Consiliului din 10 decembrie 2010 privind ajutorul de stat pentru facilitarea închiderii minelor de cărbune necompetitive

text:
               21.12.2010

               RO

               Jurnalul Oficial al Uniunii Europene

               L 336/24

         DECIZIA CONSILIULUI
   din 10 decembrie 2010
   privind ajutorul de stat pentru facilitarea închiderii minelor de cărbune necompetitive
   (2010/787/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 107 alineatul (3) litera (e),
   având în vedere propunerea Comisiei Europene,
   având în vedere avizul Parlamentului European (1),
   întrucât:

               (1)

               Regulamentul (CE) nr. 1407/2002 al Consiliului din 23 iulie 2002 privind ajutorul de stat pentru industria cărbunelui (2) expiră la 31 decembrie 2010.

               (2)

               Contribuția restrânsă a cărbunelui subvenționat la sursele globale de energie nu mai justifică menținerea unor astfel de subvenții în vederea asigurării aprovizionării cu energie în Uniune.

               (3)

               Politica Uniunii de încurajare a surselor regenerabile de energie și a unei economii sigure și durabile, cu emisii scăzute de dioxid de carbon, nu justifică sprijinul pe durată nedeterminată pentru mine de cărbune necompetitive. Așadar, categoriile de ajutoare permise prin Regulamentul (CE) nr. 1407/2002 nu ar trebui continuate pe o durată nedeterminată.

               (4)

               Cu toate acestea, în lipsa unor norme sectoriale privind ajutorul de stat, se aplică numai normele generale privind ajutorul de stat în cazul cărbunelui. În acest context, minele de cărbune necompetitive, care beneficiază în prezent de ajutor în temeiul Regulamentului (CE) nr. 1407/2002, s-ar putea să nu mai fie eligibile pentru ajutor și să fie nevoite să își înceteze activitatea.

               (5)

               Fără a aduce atingere normelor generale privind ajutorul de stat, statele membre ar trebui să poată lua măsuri de atenuare a consecințelor sociale și regionale ale închiderii acelor mine, și anume să asigure o lichidare organizată a activității în contextul unui plan de închidere irevocabilă și/sau al finanțării costurilor excepționale, în special a datoriilor preluate.

               (6)

               Prezenta decizie marchează tranziția pentru sectorul cărbunelui de la aplicarea de norme sectoriale la aplicarea de norme generale privind ajutorul de stat, aplicabile tuturor sectoarelor.

               (7)

               Pentru a minimiza denaturarea concurenței pe piața internă care rezultă din acordarea de ajutoare de stat pentru facilitarea închiderii minelor de cărbune necompetitive, acest ajutor ar trebui să fie degresiv și să se limiteze strict la unitățile de producție a cărbunelui care sunt planificate în mod irevocabil pentru închidere.

               (8)

               Pentru a atenua impactul asupra mediului a producției de cărbune de către unitățile de producție a cărbunelui cărora le-a fost acordat un ajutor pentru închidere, statele membre ar trebui să elaboreze un plan de măsuri corespunzătoare, de exemplu în domeniul eficienței energetice, al energiei regenerabile sau al captării și stocării dioxidului de carbon.

               (9)

               De asemenea, întreprinderile ar trebui să fie eligibile pentru ajutor în vederea suportării acelor costuri care, în conformitate cu practicile contabile obișnuite, nu afectează în mod direct costul de producție. Acest ajutor este destinat suportării costurilor excepționale care apar ca urmare a închiderii unităților de producție a cărbunelui. Pentru a evita beneficiile nejustificate în urma acordării ajutorului în cazul întreprinderilor care își închid doar o parte a exploatării, întreprinderile în cauză ar trebui să păstreze evidențe contabile distincte pentru fiecare dintre unitățile lor de producție.

               (10)

               În îndeplinirea misiunii sale în temeiul prezentei decizii, Comisia ar trebui să se asigure că sunt instituite, menținute și respectate condiții normale de concurență. În special în privința pieței energiei electrice, ajutorul pentru industria cărbunelui nu ar trebui să fie de natură să afecteze alegerea, de către producătorii de energie electrică, a surselor de aprovizionare cu energie primară. În consecință, prețurile și cantitățile de cărbune ar trebui convenite în mod liber de părțile contractante, ținând cont de condițiile predominante pe piața mondială.

               (11)

               Aplicarea prezentei decizii nu ar trebui să excludă faptul că ajutorul pentru industria cărbunelui poate fi considerat compatibil cu piața internă pe alt temei. În acest context, cu excepția unor dispoziții contrare, se aplică în continuare în limitele intensităților maxime ale ajutorului, în special normele privind ajutorul de stat pentru cercetare, dezvoltare și inovare, ajutorul pentru protecția mediului și ajutorul pentru activități de formare.

               (12)

               Comisia ar trebui să evalueze măsurile notificate pe baza prezentei decizii și să ia decizii în conformitate cu Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE (3).

               (13)

               Pentru a evita o eventuală discontinuitate între măsurile avute în vedere în Regulamentul (CE) nr. 1407/2002 și măsurile prevăzute în prezenta decizie, aceasta din urmă ar trebui să se aplice de la 1 ianuarie 2011,

         ADOPTĂ PREZENTA DECIZIE:
   CAPITOLUL 1

      DISPOZIȚII INTRODUCTIVE

   Articolul 1
   Definiții
   În înțelesul prezentei decizii, se aplică următoarele definiții:

               (a)

               „cărbune” înseamnă cărbune de calitate superioară, medie și inferioară de clasa A și B, în sensul Sistemului internațional de codificare a cărbunilor stabilit de Comisia Economică a Organizației Națiunilor Unite pentru Europa (4);

               (b)

               „închidere” înseamnă încetarea permanentă a producției și a vânzărilor de cărbune;

               (c)

               „plan de închidere” înseamnă un plan întocmit de un stat membru, care prevede măsuri ce duc la închiderea definitivă a unităților de producție a cărbunelui;

               (d)

               „unitate de producție a cărbunelui” înseamnă ansamblul exploatărilor de cărbune subterane sau de suprafață și infrastructurile conexe în măsură să producă cărbune brut, independent de alte subunități ale întreprinderii;

               (e)

               „an carbonifer” înseamnă un an calendaristic sau o altă perioadă de 12 luni folosită ca referință pentru contractele din industria cărbunelui;

               (f)

               „costuri de producție” înseamnă costurile totale legate de producția curentă, inclusiv costurile operațiunilor miniere, ale operațiunilor de preparare a cărbunelui, în special spălare, calibrare și sortare și transportul până la punctele de utilizare, amortizarea normală și dobânzile în funcție de nivelul pieței percepute pentru capitalul împrumutat;

               (g)

               „pierderi aferente producției curente” înseamnă diferența pozitivă dintre costul de producție al cărbunelui și prețul de vânzare la punctul de utilizare convenit în mod liber între părțile contractante, ținând cont de condițiile care prevalează pe piața mondială.

         CAPITOLUL 2

      COMPATIBILITATEA AJUTORULUI

   Articolul 2
   Principiu
   (1)   În contextul închiderii minelor necompetitive, ajutorul pentru industria cărbunelui poate fi considerat compatibil cu buna funcționare a pieței interne dacă respectă dispozițiile prezentei decizii.
   (2)   Ajutorul acoperă exclusiv costurile legate de cărbunele destinat producerii de energie electrică, producerii combinate de energie termică și electrică, producerii de cocs și alimentării furnalelor din industria siderurgică, atunci când asemenea utilizări se realizează în Uniune.
   Articolul 3
   Ajutorul pentru închidere
   (1)   Ajutorul pentru o întreprindere, destinat în mod specific acoperirii pierderilor aferente producției curente ale unităților de producție a cărbunelui, poate fi considerat compatibil cu piața internă numai dacă îndeplinește următoarele condiții:

               (a)

               exploatarea unităților în cauză de producție a cărbunelui trebuie să facă parte dintr-un plan de închidere al cărui termen-limită nu depășește data de 31 decembrie 2018;

               (b)

               unitățile în cauză de producție a cărbunelui trebuie închise definitiv în conformitate cu planul de închidere;

               (c)

               ajutorul notificat nu trebuie să depășească diferența dintre costurile de producție previzibile și veniturile previzibile pentru un an carbonifer. Ajutorul plătit efectiv trebuie să facă obiectul unei corecții anuale, pe baza costurilor și veniturilor efective, până cel târziu la sfârșitul anului de producție de cărbune care urmează anului pentru care a fost acordat ajutorul;

               (d)

               cuantumul ajutorului pe tonă echivalent cărbune nu trebuie să conducă la un preț al cărbunelui Uniunii la punctul de utilizare inferior celui al cărbunelui de o calitate similară din țări terțe;

               (e)

               unitățile în cauză de producție a cărbunelui trebuie să fi fost active la 31 decembrie 2009;

               (f)

               cuantumul total al ajutorului acordat pentru închidere de un stat membru trebuie să aibă o tendință descrescătoare: până la sfârșitul anului 2013 reducerea nu poate să fie mai mică de 25 %, până la sfârșitul anului 2015 nu mai mică de 40 %, până la sfârșitul anului 2016 nu mai mică de 60 % și până la sfârșitul anului 2017 nu mai mică de 75 %% din ajutorul acordat în 2011;

               (g)

               cuantumul total al ajutorului pentru închidere destinat industriei cărbunelui într-un stat membru nu trebuie să depășească, pentru oricare an ulterior anului 2010, cuantumul ajutorului acordat de acel stat membru și autorizat de către Comisie în conformitate cu articolele 4 și 5 din Regulamentul (CE) nr. 1407/2002 pentru anul 2010;

               (h)

               statele membre trebuie să elaboreze un plan de adoptare de măsuri care au scopul de a atenua impactul asupra mediului a producției de cărbune de către unitățile de producție a cărbunelui cărora le-a fost acordat un ajutor în temeiul prezentului articol, de exemplu în domeniul eficienței energetice, al energiei regenerabile sau al captării și stocării dioxidului de carbon.

         (2)   Includerea de măsuri reprezentând ajutoare de stat în sensul articolului 107 alineatul (1) din tratat într-un plan, astfel cum se menționează la alineatul (1) litera (h), nu aduce atingere notificării și obligațiilor de nepunere în aplicare impuse statelor membre în ceea ce privește aceste măsuri prin articolul 108 alineatul (3) din tratat și compatibilității acestor măsuri cu piața internă.
   (3)   În cazul în care unitățile de producție a cărbunelui cărora li se acordă ajutor în temeiul alineatului (1) nu sunt închise la data stabilită în planul de închidere, conform autorizării Comisiei, statul membru în cauză recuperează toate ajutoarele acordate pentru întreaga perioadă care face obiectul planului de închidere.
   Articolul 4
   Ajutorul pentru suportarea costurilor excepționale
   (1)   Ajutorul de stat acordat întreprinderilor care desfășoară sau care au desfășurat o activitate legată de producția de cărbune pentru a le permite să acopere costurile care rezultă sau care au rezultat din închiderea unităților de producție a cărbunelui și care nu sunt legate de producția curentă, poate fi considerat compatibil cu piața internă, cu condiția ca suma plătită să nu depășească aceste costuri. Acest ajutor poate fi utilizat pentru a suporta:

               (a)

               costurile suportate și provizioanele pentru costuri aferente exclusiv întreprinderilor care sunt în proces de închidere sau care au închis unități de producție a cărbunelui, inclusiv întreprinderile care beneficiază de ajutor pentru închidere;

               (b)

               costurile aferente mai multor întreprinderi.

         (2)   Categoriile de costuri care fac obiectul alineatului (1) sunt definite în anexă. Alineatul (1) nu se aplică costurilor care rezultă din nerespectarea normelor din domeniul mediului.
   Articolul 5
   Cumulare
   (1)   Cuantumul maxim al ajutorului autorizat în temeiul prezentei decizii se aplică indiferent dacă ajutorul este finanțat în întregime de statele membre sau dacă este finanțat parțial de către Uniune.
   (2)   Ajutorul autorizat în temeiul prezentei decizii nu poate fi combinat cu alt tip de ajutor de stat în sensul articolului 107 alineatul (1) din tratat sau cu alte forme de finanțare UE pentru aceleași costuri eligibile în cazul în care o astfel de suprapunere are ca rezultat un cuantum al ajutorului mai mare decât cel autorizat în temeiul prezentei decizii.
   Articolul 6
   Evidențe contabile distincte
   Toate ajutoarele primite de întreprinderi sunt indicate în contul de profit și pierderi ca element distinct de venituri, separat de cifra de afaceri. Întreprinderile care beneficiază de ajutor în temeiul prezentei decizii și care continuă să desfășoare activități comerciale sau să funcționeze după închiderea parțială sau totală a unităților lor de producție a cărbunelui păstrează evidențe contabile exacte și distincte pentru fiecare dintre unitățile lor de producție a cărbunelui și pentru alte activități economice care nu sunt legate de extracția cărbunelui. Ajutorul acordat în temeiul prezentei decizii se gestionează în așa fel încât să nu existe posibilitatea transferării acestuia către alte unități de producție a cărbunelui care nu fac parte din planul de închidere sau către alte activități economice ale aceleiași întreprinderi.
   CAPITOLUL 3

      PROCEDURI

   Articolul 7
   Informații de furnizat de către statele membre
   (1)   Pe lângă Regulamentul (CE) nr. 659/1999 , ajutorul menționat în prezenta decizie face obiectul normelor speciale prevăzute la alineatele (2)-(6).
   (2)   Statele membre care intenționează să acorde ajutor pentru închidere, astfel cum se menționează la articolul 3, notifică Comisiei planul de închidere pentru unitățile de producție a cărbunelui vizate. Planul cuprinde cel puțin următoarele informații:

               (a)

               identificarea unităților de producție a cărbunelui ;

               (b)

               costurile de producție reale sau estimate pentru fiecare unitate de producție a cărbunelui, pe an carbonifer;

               (c)

               producția de cărbune estimată, pe an carbonifer, a unităților de producție a cărbunelui care fac obiectul unui plan de închidere;

               (d)

               cuantumul estimat al ajutorului pentru închidere pe an carbonifer.

         (3)   Statele membre notifică Comisiei modificările aduse planului de închidere.
   (4)   Statele membre notifică toate ajutoarele pe care intenționează să le acorde industriei cărbunelui în temeiul prezentei decizii în cursul unui an carbonifer. Statele membre prezintă Comisiei toate detaliile pertinente pentru calculul costurilor de producție previzibile și pentru raportul dintre acestea și planurile de închidere notificate Comisiei în temeiul alineatului (2).
   (5)   Statele membre informează Comisia cu privire la cuantumul și la calculul ajutorului plătit efectiv în cursul unui an carbonifer, după cel mult șase luni de la sfârșitul anului în cauză. În cazul în care se efectuează corecții ale cuantumurilor plătite inițial într-un an carbonifer dat, statele membre informează Comisia înainte de finele următorului an carbonifer.
   (6)   Atunci când notifică ajutorul, astfel cum se menționează la articolele 3 și 4, și atunci când informează Comisia cu privire la ajutorul efectiv plătit, statele membre furnizează toate informațiile necesare, astfel încât Comisia să poată verifica dacă s-au respectat dispozițiile prezentei decizii.
   CAPITOLUL 4

      DISPOZIȚII FINALE

   Articolul 8
   Dispoziții de punere în aplicare
   Comisia adoptă toate măsurile necesare pentru punerea în aplicare a prezentei decizii. În limitele stabilite prin prezenta decizie, Comisia poate institui un cadru comun pentru comunicarea informațiilor menționate la articolul 7.
   Articolul 9
   Intrarea în vigoare
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   Prezenta decizie se aplică de la 1 ianuarie 2011.
   Aceasta expiră la 31 decembrie 2027.

      Adoptată la Bruxelles, 10 decembrie 2010.

            Pentru Consiliu

            Președintele

         V. VAN QUICKENBORNE

      (1)  Avizul din 23 noiembrie 2010 (nepublicat încă în Jurnalul Oficial)

      (2)  JO L 205, 2.8.2002, p. 1.

      (3)  JO L 83, 27.3.1999, p. 1.

      (4)  Sistem internațional pentru codificare a cărbunilor de calitate medie și superioară (1998). Clasificare internațională a cărbunilor în filon (1998) și Sistem internațional de codificare pentru utilizarea cărbunilor de calitate inferioară (1999).

      ANEXĂ

         DEFINIREA COSTURILOR MENȚIONATE LA ARTICOLUL 4

      1.   Costuri suportate și provizioane pentru costuri înregistrate numai de către întreprinderile care și-au închis sau își închid anumite unități de producție a cărbunelui
      Exclusiv următoarele categorii de costuri și numai dacă rezultă din închiderea unităților de producție a cărbunelui:

                  (a)

                  costul contribuțiilor pentru asigurările sociale datorate ca urmare a pensionării lucrătorilor înainte ca aceștia să atingă vârsta legală de pensionare;

                  (b)

                  alte cheltuieli excepționale pentru lucrătorii care și-au pierdut sau sunt pe cale să-și piardă locul de muncă;

                  (c)

                  plata pensiilor și a indemnizațiilor, în afara sistemului legal, pentru lucrătorii care și-au pierdut sau sunt pe cale să-și piardă locul de muncă și pentru cei îndreptățiți să beneficieze de astfel de plăți înaintea închiderii;

                  (d)

                  costul suportat de întreprinderi pentru reconversia profesională a lucrătorilor pentru a-i ajuta să găsească un nou loc de muncă în afara industriei cărbunelui, în special costuri de formare;

                  (e)

                  furnizarea unei cantități de cărbune gratuit lucrătorilor care și-au pierdut sau sunt pe cale să-și piardă locul de muncă și celor îndreptățiți să primească o astfel de cantitate anterior închiderii, sau acordarea echivalentului în bani;

                  (f)

                  costuri reziduale rezultând din dispozițiile administrative, legale sau fiscale care sunt specifice industriei cărbunelui;

                  (g)

                  lucrări suplimentare pentru siguranța în subteran, rezultând în urma închiderii unităților de producție a cărbunelui;

                  (h)

                  pagube cauzate de activitatea minieră, cu condiția ca acestea să fi fost provocate de unitățile de producție a cărbunelui închise sau care sunt pe cale de a fi închise;

                  (i)

                  toate costurile justificate corespunzător, legate de reabilitarea fostelor exploatări miniere, printre care:

                              —

                              costuri reziduale rezultând din contribuții către organismele responsabile de aprovizionarea cu apă și de evacuarea apelor uzate;

                              —

                              alte costuri reziduale ce decurg din aprovizionarea cu apă și evacuarea apelor uzate;

                  (j)

                  costuri reziduale pentru acoperirea asigurării de sănătate a foștilor mineri;

                  (k)

                  costuri legate de anularea sau modificarea contractelor în derulare (cu o valoare maximă care echivalează cu 6 luni de producție);

                  (l)

                  amortizarea intrinsecă excepțională, cu condiția ca aceasta să rezulte din închiderea unităților de producție;

                  (m)

                  costuri de recultivare a solurilor de suprafață.

            Majorarea valorii terenurilor se deduce din costurile eligibile pentru categoriile de costuri menționate la literele (g), (h), (i) și (m).
      2.   Costuri suportate și provizioane pentru costuri aferente mai multor întreprinderi
      Exclusiv următoarele categorii de costuri:

                  (a)

                  creșterea contribuțiilor, în afara sistemului legal, pentru suportarea costurilor aferente asigurărilor sociale rezultate din diminuarea numărului de cotizanți, ca urmare a închiderii unităților de producție a cărbunelui;

                  (b)

                  cheltuieli cu aprovizionarea cu apă și evacuarea apelor uzate ce rezultă din închiderea unităților de producție a cărbunelui;

                  (c)

                  creșteri ale contribuțiilor către organismele responsabile de aprovizionarea cu apă și evacuarea apelor uzate, cu condiția ca această creștere să fie rezultatul diminuării producției de cărbune supuse cotizării, în urma închiderii unităților de producție a cărbunelui.


title: 2008/198/CE: Decizia Consiliului din 18 februarie 2008 privind încheierea Acordului între Comunitatea Europeană și Fosta Republică Iugoslavă a Macedoniei privind anumite aspecte ale serviciilor aeriene

text:
               5.3.2008

               RO

               Jurnalul Oficial al Uniunii Europene

               L 60/32

      DECIZIA CONSILIULUI

   din 18 februarie 2008
   privind încheierea Acordului între Comunitatea Europeană și Fosta Republică Iugoslavă a Macedoniei privind anumite aspecte ale serviciilor aeriene
   (2008/198/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 80 alineatul (2), coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European,
   întrucât:

               (1)

               La 5 iunie 2003, Consiliul a autorizat Comisia să înceapă negocierile cu țările terțe privind înlocuirea anumitor dispoziții din acordurile bilaterale în vigoare cu un acord comunitar.

               (2)

               Comisia a negociat, în numele Comunității, un acord cu Fosta Republică Iugoslavă a Macedoniei privind anumite aspecte ale serviciilor aeriene (denumit în continuare „acordul”), în conformitate cu mecanismele și directivele din anexa la decizia Consiliului referitoare la autorizarea Comisiei de a începe negocierile cu țările terțe privind înlocuirea anumitor dispoziții din acordurile bilaterale în vigoare cu un acord comunitar.

               (3)

               Acordul a fost semnat în numele Comunității Europene, sub rezerva eventualei sale încheieri la o dată ulterioară, în conformitate cu Decizia 2006/550/CE (1).

               (4)

               Acordul ar trebui aprobat,

         DECIDE:
   Articolul 1
   Acordul între Comunitatea Europeană și Fosta Republică Iugoslavă a Macedoniei privind anumite aspecte ale serviciilor aeriene se aprobă prin prezenta decizie în numele Comunității.
   Articolul 2
   Președintele Consiliului este autorizat să desemneze persoana împuternicită să procedeze la notificarea prevăzută la articolul 8 alineatul (1) din acord.

      Adoptată la Bruxelles, 18 februarie 2008.

            Pentru Consiliu

            Președintele

         D. RUPEL

      (1)  JO L 217, 8.8.2006, p. 16.


title: Decizia Consiliului din 9 octombrie 2009 de numire a doi supleanți în cadrul Consiliului de conducere al Fundației europene pentru îmbunătățirea condițiilor de viață și de muncă

text:
               13.10.2009

               RO

               Jurnalul Oficial al Uniunii Europene

               C 245/18

      DECIZIA CONSILIULUI

   din 9 octombrie 2009
   de numire a doi supleanți în cadrul Consiliului de conducere al Fundației europene pentru îmbunătățirea condițiilor de viață și de muncă
   2009/C 245/07
   CONSILIUL UNIUNII EUROPENE,
   având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației europene pentru îmbunătățirea condițiilor de viață și de muncă (1) și, în special, articolul 6 al acestuia,
   având în vedere listele cu nominalizări prezentate de guvernele statelor membre și de organizațiile lucrătorilor și organizațiile patronale,
   întrucât:

               (1)

               Prin decizia sa din 24 noiembrie 2007 (2), Consiliul a numit membrii și supleanții în cadrul Consiliului de administrație al Fundației europene pentru îmbunătățirea condițiilor de viață și de muncă pentru perioada cuprinsă între 1 decembrie 2007 și 30 noiembrie 2010, cu excepția unor supleanți, inclusiv supleantul spaniol și cel olandez.

               (2)

               Confederația Europeană a Sindicatelor a prezentat candidaturi pentru cele două posturi care trebuie ocupate,

         DECIDE:
   Articol unic
   Prin prezenta decizie, următoarele persoane sunt numite supleanți în cadrul Consiliului de conducere al Fundației europene pentru îmbunătățirea condițiilor de viață și de muncă pentru perioada care se încheie la 30 noiembrie 2010:

      REPREZENTANȚI AI SINDICATELOR

               Țara

               Supleanți

               Țările de Jos

               Dl Arie WOLTMEIJER

               Spania

               Dna Janire DOMINGUEZ

      Adoptată la Luxemburg, 9 octombrie 2009.

            Pentru Consiliu

            Președintele

         Å. TORSTENSSON

      (1)  JO L 139, 30.5.1975, p. 1.

      (2)  JO C 282, 24.11.2007, p. 10.